SKRIFTLIG FORESPØRGSEL E-2579/01

af Jules Maaten (ELDR) til Kommissionen

(24. september 2001)

Om: Miljøskadelig støtte navnlig med hensyn til landevejstransport og energi

1. Miljøskadelig støtte er støtte, der ydes med et bestemt (ofte ikke-miljøorienteret) mål, men som har utilsigtede negative bivirkninger for miljøet og samfundet. Af en undersøgelse foretaget af Van Beers og De Moor (Public Subsidies and Policy Failures. How Subsidies Distort the Natural Environment, Equity and Trade, and how to Reform them, Edward Elgar Publishers, Cheltenham, UK, 2001) fremgår, at omfanget af miljøskadelig støtte inden for landevejstransportsektoren er stor. Der er navnlig tale om for lave brændstofpriser, offentlige udgifter til anlæg og reparation af nye veje og broer, manglende opkrævning af parkeringsafgifter, fast rejseudgiftsbeløb til kørsel med bil fra arbejdspladsen til hjemmet. Har Kommissionen tilstrækkelig oversigt over disse skjulte miljøskadelige former for støtte?

2. Er Kommissionen rede til at lade de skjulte miljøskadelige former for støtte inden for landevejstransport undersøge nærmere?

3. Deler Kommissionen opfattelsen hos van De Moor og Van Beers (Het internationale klimaatcompromis, Economisch-Statistische Berichten, 29/06/2001, blz. 552-554, og Andé de Moor, Towards a Grand Deal on subsidies and climate change, Natural Resources Forum 25 (2001) 167-176), at man under forhandlingerne om Kyoto med De Forenede Stater kan imødekomme en af De Forenede Staters indvendinger (ikke-deltagelse fra udviklingslandenes side) ved at foreslå, at al miljøskadelig energistøtte afskaffes i OECD-landene, dersom OECD-landene anvender de sålædes frigjorte midler (dels) til finansiel støtte og teknologioverførsel for at hjælpe udviklingslandene til at gøre det samme, og at udviklingslandene til gengæld herfor medvirker i internationale aftaler om begrænsning af udstødningsgasser og accepterer nationale mål vedrørende emission af drivhusgasser?

4. Er Kommissionen rede til at indlede en undersøgelse i EU for at få en oversigt over den skjulte energistøtte?

Svar afgivet på Kommissionens vegne af Margot Wallström

(23. november 2001)

1. Kommissionen har kendskab til, at der ydes miljøskadelig støtte, herunder også i transportsektoren.

Kommissionen har derfor planer om at foreslå et rammedirektiv, der opstiller principperne for afgifter på brug af infrastruktur og for prisstrukturen for samtlige transportformer i 2002. I mange tilfælde er det prisstrukturen snarere end pris- og afgiftsniveauet, som skaber miljøskadelige incitamenter.

2. Forskningsprojektet UNITE (Unification of accounts and marginal costs for Transport Efficiency), der finansieres som led i det femte rammeprogram for forskning og teknologisk udvikling, tager sigte på at udvikle pilot-transportregnskaber for de 15 medlemsstater samt Schweiz, Ungarn og Estland. Disse regnskaber skal omfatte alle transportformer og alle omkostninger (både faste og variable) ved transportsystemet og indtægterne herfra i form af skatter, afgifter og subsidier til dækning af omkostningerne. Som omkostningselementer medregnes infrastruktur, uheld, emissioner, støj og trafiktæthed. Ved at sammenligne omkostninger og indtægter kan man udlede en indikator for skjulte subsidier. Alle resultaterne af UNITE vil blive gjort offentligt tilgængelige inden sommeren 2002, mens pilotregnskaberne for Tyskland og Schweiz ventes tilendebragt enden udgangen af 2001.

3. Kommissionen har svært ved at sige, om den foreslåede Grand Deal vil kunne accepteres af USA og udviklingslandene. Den grundlæggende forudsætning, nemlig at alle miljøskadelige energisubsidier ophæves i OECD-landene, synes at være ret hypotetisk i betragtning af de sociale og regionale hensyn, der ligger til grund for disse subsidier. Hvad Fællesskabet angår, skal det bemærkes, at omfanget af energisubsidier, navnlig i kulsektoren, viser en klart nedadgående tendens, som ventes at ville fortsætte i de kommende år.

Spørgsmålet om udviklingslandenes accept af kvantitative emissionsbegrænsninger i lighed med dem, der gælder for OECD-landene, skal forhandles som led i FN's rammekonvention om klimaændringer for perioden efter 2012.

4. Et af tiltagene i Kommissionens forslag til det 6. miljøhandlingsprogram(1) består i en opgørelse over energisubsidierne i medlemsstaterne og undersøgelse af, om de er forligelige med klimamålsætningerne.

(1) KOM(2001) 31 endelig udg.